Martti Hetemäki on laatinut varsin hyvän paperin siitä, mitkä tekijät ovat laskeneet syntyvyyttä Suomessa. (Itse paperiin pääsee uutisen lopussa olevasta pdf-linkistä.) Kun asiaa tutkitaan taloudellisilla tekijöillä, merkittäväksi selittäjäksi paljastuu nuorten miesten heikentynyt asema työmarkkinoilla. Huonosti koulutettu mies ei saa töitä. Nuorten miesten asema työmarkkinoilla on heikentynyt todella pahasti. Peräti 18 % 25-34 vuotiasta miehistä kuuluu pienituloisiin (alle 60 % mediaanista), kun saman ikäluokan naisista alle 10 %.

Työtön vähän koulutettu mies ei saa naista tai ei tämä ainakaan tee lasta hänen kanssaan.

Sellainenkin muutos on tapahtunut, että korkeasti koulutetut saavat enemmän lapsia kuin vähän koulutetut. Ennen oli toisin päin.

Miesten ja naisten koulutustasojen erilaisuus näyttää ajallisesti selittävän syntyvyyden laskua. Koulutetulle naiselle ei kouluttamaton mies kelpaa isäksi.

On sanottu, että naisten muutto kaupunkeihin ja miesten jääminen maalle selittäisi syntyvyyden laskua, koska parit eivät kohtaa. Tämän mukaan naisten hedelmällisyyden pitäisi laskea kaupungeissa, mutta se on laskenut vielä jyrkemmin muuttotappiomaakunnissa. Siellähän niitä isäkandidaatteja olisi tarjolla yllin kyllin. Tätä pitäisi vielä tutkia kunnittain.

Hetemäki keskittyy raportissaan taloudellisesti mitattavissa olevin tekijöihin, mikä on toki ymmärrettävää.

Näiden ohella pitäisi katsoa muita muutoksia.

Syntyvyyden lasku on kiihtynyt huomattavasti viime vuosina. Saman aikaisesti kaupungistumiskehitys on pannut päälle turbovaihteen. Jos nuorten tulevaisuuden unelmana ei ole enää omakotitalo pellon keskellä, vaan kaksio Kalliossa, ei siihen unelmaan kuulu lapsetkaan yhtä kiinteästi.

Toinen syy liittyy uskonnon otteen kirpoamiseen. Absoluuttisina lukuina hedelmällisyys on laskenut eniten Pohjois-Pohjanmaalla.Tämän selvittäminen vaatisi kuitenkin tarkempaa analyyiä ja maakuntaa pienempiä havaintoyksiköitä.